ΓΡΑΠΤΗ ΕΡΩΤΗΣΗ E-1300/98

υποβολή: Franco Malerba (PPE) προς την Επιτροπή

(29 Απριλίου 1998)

Θέμα: Βλαβερές ουσίες (αμίαντος) στους χώρους του Ευρωπαïκού Σχολείου των Βρυξελλών Ι- Uccle

Η ύπαρξη αμιάντου στους χώρους του Ευρωπαϊκού Σχολείου των Βρυξελλών Ι-Uccle έχει ήδη επισημανθεί επανειλημμένως κατά το παρελθόν, και κυρίως με τη γραπτή ερώτηση αριθ. 2203/92(1) της κ. Gröner. Εκείνη την εποχή η Επιτροπή υποτίμησε, στην ουσία, τη σοβαρότητα του προβλήματος, παραδεχόμενη ότι "σε ένα μόνο κτήριο χρειάστηκε να αντικατασταθούν κάποια υλικά που μακροπρόθεσμα ίσως να προκαλούσαν προβλήματα".

Εντούτοις, από την προκαταρκτική, και ακόμη ανολοκλήρωτη καταγραφή υλικών που έγινε στις 24 Οκτωβρίου 1997, προκύπτει ότι τουλάχιστον 9 κτήρια του Ευρωπαϊκού Σχολείου περιέχουν αμίαντο και ότι πρέπει κατεπειγόντως να αρχίσουν εργασίες για την αφαίρεσή του.

Υπο τις συνθήκες αυτές, προτίθεται η Επιτροπή να δώσει θετική απόκριση στις ανησυχίες που εξέφρασε ο σύνδεσμος γονέων των ευρωπαϊκών σχολείων -Βρυξέλλες Ι, και πρωτίστως όσον αφορά τα ακόλουθα σημεία:

- απόλυτη ανάγκη έναρξης των εργασιών (αφαίρεσης αμιάντου, κατεδάφισης, αποκομιδής των μπάζων) εν απουσία των μαθητών του σχολείου,

- πριν από οιαδήποτε εργασία, ανάγκη λεπτομερούς και πλήρους καταγραφής των υλικών που περιέχουν αμίαντο, καθώς και πλήρες σχέδιο των προβλεπομένων εργασιών,

- η συγγραφή υποχρεώσεων για τις επιχειρήσεις που θα πραγματοποιήσουν τις εργασίες πρέπει να περιλαμβάνει ενδείξεις των μεθόδων που θα χρησιμοποιηθούν, καθώς και της συχνότητας και των όρων των ελέγχων που θα πραγματοποιούνται στο εργοτάξιο (παρουσία ανεξαρτήτων εμπειρογνωμόνων)

- οι παράμετροι που θα ισχύσουν (κατώτατα όρια ανοχής) πρέπει να ανταποκρίνονται στα πλέον προηγμένα επίπεδα της ιατρικής έρευνας και στις πλέον πρόσφατες ευρωπαϊκές νομοθεσίες, ενώ θα πρέπει να απεικονίζουν την αυξημένη συνειδητοποίηση των κινδύνων που συνδέονται με την έκθεση στις ίνες αμιάντου (π.χ. κατώτατο όριο ανοχής στη Γερμανία 0,5 ίνες ανά λίτρο, στο Βέλγιο 10 ίνες ανά λίτρο)

- υπογραφή πρωτοκόλλου συμφωνίας μεταξύ της Υπηρεσίας Κτηρίων, του Ανωτάτου Συμβουλίου των Σχολείων και των εκπροσώπων των γονέων όσον αφορά την εφαρμογή των ανωτέρω κριτηρίων, συμπεριλαμβανομένης της πιθανής διακοπής των εργασιών και τυχόν αποτρεπτικών κυρώσεων σε περίπτωση μη τήρησης των συμπεφωνημένων;

Τα βασικά στοιχεία σχετικά με τα κριτήρια αυτά περιλαμβάνονται άλλωστε στη επιστολή που απηύθυνε, στις 16 Μαρτίου 1998, στον αρμόδιο Υπουργό κ. André Flahaut, ο εκπρόσωπος της Επιτροπής στο Ανώτατο Συμβούλιο των Σχολείων.

Προτίθεται η Επιτροπή, εάν δεν υπάρξει δέσμευση τήρησης των ως άνω κριτηρίων, να θεωρήσει ότι το Βέλγιο παρέλειψε να εκπληρώσει τις υποχρεώσεις που απορρέουν από τη σύμβαση της 12ης Απριλίου 1957 περί ιδρύσεως των Ευρωπαϊκών Σχολείων;

Απάντηση του κ.Liikanen εξ ονόματος της Επιτροπής

(4 Ιουνίου 1998)

Η σύμβαση περί ιδρύσεως των Ευρωπαϊκών Σχολείων, που υπεγράφη στις 12 Απριλίου 1957 από τα αρχικά κράτη μέλη, καθώς και τα σχετικά πρωτόκολλα εφαρμόζονται από το Ανώτατο Συμβούλιο των Ευρωπαϊκών Σχολείων.

Το προαναφερόμενο διακυβερνητικό όργανο λαμβάνει τις απαιτούμενες αποφάσεις για την απρόσκοπτη λειτουργία των σχολείων και, για τα σχολεία που είναι εγκατεστημένα στο Βέλγιο, έχει υπογράψει με την κυβέρνηση του εν λόγω κράτους σύμφωνα με το άρθρο 28 του καταστατικού τη συμφωνία της 12ης Οκτωβρίου 1962 με αντικείμενο την εξασφάλιση των καλύτερων δυνατών υλικών και δεοντολογικών όρων λειτουργίας των σχολείων αυτών.

Με τη συμφωνία αυτή, η βελγική κυβέρνηση ανέλαβε τη δέσμευση να θέτει στη διάθεση των σχολείων τα αναγκαία για τη λειτουργία τους κτίρια, να τα συντηρεί και να τα ασφαλίζει σύμφωνα με τους κανόνες που διέπουν τα ακίνητα ιδιοκτησίας του βελγικού κράτους.

Η Επιτροπή, η οποία είναι μέλος του Ανώτατου Συμβουλίου, έχει ήδη απαντήσει σε γραπτή ερώτηση για την παρουσία αμιάντου στους χώρους του Ευρωπαϊκού Σχολείου Βρυξελλών Ι (Uccle) (το αξιότιμο μέλος του Κοινοβουλίου μπορεί να ανατρέξει στην απάντηση που έδωσε η Επιτροπή στην γραπτή ερώτηση Ε-2203/92 της κ. Grφner(2)).

Δεδομένου ότι για ορισμένες από τις ερωτήσεις αυτές άμεσα αρμόδιο είναι το κράτος υποδοχής, η Επιτροπή περιορίστηκε να παράσχει τις πληροφορίες που είχε στη διάθεσή της.

Το περιεχόμενο των πληροφοριών αυτών δεν πρέπει να εκληφθεί ως τοποθέτηση της Επιτροπής σε σχέση με το θιγόμενο θέμα.

Η Επιτροπή, ιδιαίτερα ευαίσθητη όσον αφορά τα θέματα ασφαλείας στα ευρωπαϊκά σχολεία, θα παρακολουθήσει προσεκτικά την πρόοδο των εργασιών για την πραγματοποίηση καταγραφής των υλικών που περιέχουν αμίαντο και θα μεριμνήσει για την εφαρμογή των προγραμμάτων διαχείρισης καθώς και για την εκτέλεση των έργων (αφαίρεση του αμιάντου, κατεδαφίσεις, αποκομιδή των υλικών) με αυστηρή τήρηση των ισχυουσών διατάξεων. Τα έργα προβλέπεται να εκτελεστούν κατά τη διάρκεια των θερινών διακοπών.

Η συγγραφή υποχρεώσεων αριθ. 98/30.2234/034/01 που καταρτίστηκε από τη Διοίκηση Κτιρίων (Rιgie des Bâtiments)?ια την ανέγερση νέων κτιρίων αιθουσών διδασκαλίας και γυμναστηρίου του πρωτοβάθμιου κύκλου σπουδών, περιέλαβε ως μέρος 1 τα έργα αφαίρεσης του αμιάντου πριν από κάθε εργασία κατεδάφισης. Η εν λόγω συγγραφή υποχρεώσεων περιλαμβάνει όλα τα προφυλακτικά μέτρα που απαιτούνται από τη βελγική νομοθεσία για τέτοιου είδους έργα.

Η προαναφερόμενη συγγραφή υποχρεώσεων ορίζει επίσης ότι οι εφαρμοστέες παράμετροι (το σχέδιο εργασίας που καθορίζεται πριν από κάθε έργο κατεδάφισης ή αφαίρεσηςαμιάντου, η επισήμανση και ο περιορισμός πρόσβασης στα σχετικά εργοτάξια και οι οριακές τιμές συγκέντρωσης ινών αμιάντου στον αέρα στον τόπο εργασίας) θα είναι εκείνες που προβλέπονται στον γενικό κανονισμό για την προστασία της εργασίας (RGPT). Ο κανονισμός αυτός είναι σύμφωνος με τις διατάξεις της οδηγίας 83/477/ΕΟΚ του Συμβουλίου της 19ης Σεπτεμβρίου 1983, όπως τροποποιήθηκε από την οδηγία 91/382/ΕΟΚ του Συμβουλίου της 25ης Ιουνίου 1991.

Δεδομένου ότι οι εφαρμοστέες νομικές διατάξεις είναι υποχρεωτικές, η Επιτροπή δεν αποφαίνεται σχετικά με την ανάγκη υπογραφής ενός πρωτοκόλλου συμφωνίας μεταξύ της Régie des Bâtiments, του Ανώτατου Συμβουλίου των Σχολείων και των εκπροσώπων των γονέων όσον αφορά την εφαρμογή των ανωτέρω θεμάτων.

Η Επιτροπή θεωρεί ότι καθήκον της είναι να μην προβαίνει σε κρίσεις προθέσεων. Κάθε παράλειψη υποχρεώσεων δεν μπορεί να καταγγέλλεται παρά μόνον μετά τη διαπίστωσή της.

(1) EE C 86 της 26.3.1993, σελ. 15.

(2) EE C 86 της 26.3.1993.